b'\n_START_ARTICLE_\nKri\xc5\xbeem sveta\n_START_PARAGRAPH_\nKri\xc5\xbeem sveta je zgodovinska povest slovenskega pisatelja Franca Valentina Slemenika._NEWLINE_Delo je nastalo pred letom 1870, prvo izdajo pa je do\xc5\xbeivelo \xc5\xa1ele po avtorjevi smrti, leta 1877, v okviru Mohorjeve dru\xc5\xbebe. Ponatisa sta iz\xc5\xa1la leta 1905 in 1938.\n_START_SECTION_\nPovzetek\n_START_PARAGRAPH_\nSinovi roparskega viteza Urha Grobekarja, ki je bil za svoje zlo\xc4\x8dine obe\xc5\xa1en, stre\xc5\xbeejo po \xc5\xbeivljenju potomcem in sorodnikom viteza Pe\xc4\x8darskega, ki je njihovega o\xc4\x8deta razkrinkal. O\xc4\x8de jim je tik pred smrtjo naro\xc4\x8dil, naj ga ma\xc5\xa1\xc4\x8dujejo, zato posku\xc5\xa1ajo Jon, Jo\xc5\xa1t in Miha naro\xc4\x8dilo izpolniti. Jon poka\xc5\xbee Turkom pot v grad. V boju pade stari Pe\xc4\x8darski, sina Benjamina pa Turki odpeljejo s seboj. Jon, zadovoljen s svojim uspehom, zapusti domovino in odide med Turke, kjer postane najhuj\xc5\xa1i sovra\xc5\xbenik kristjanov. Nagrabi si bogastva, postane vojskovodja azijskih \xc4\x8det in dobi ime Ali-pa\xc5\xa1a. Miha se v tem \xc4\x8dasu vtihotapi v slu\xc5\xbebo h Kri\xc5\xa1tofu Kolni\xc4\x8darju, svaku Mateja Pe\xc4\x8darskega. Skupaj z bratom Jo\xc5\xa1tom posku\xc5\xa1a predati Turkom Matejeve in Kri\xc5\xa1tofove otroke: Lenarta, Bogdana in Jelico. Jobu, varuhu Pe\xc4\x8darskih otrok, uspe re\xc5\xa1iti Jelico, Lenart in Bogdan pa prideta v tur\xc5\xa1ko ujetni\xc5\xa1tvo. Bogdana po sre\xc4\x8dnem naklju\xc4\x8dju re\xc5\xa1i poveljnik Boleslav in ga posvoji. Lenart po hudem trpljenju (Turkinja mu ho\xc4\x8de izpiti kri) prispe v Tur\xc4\x8dijo, kjer po desetih letih sre\xc4\x8da svojega strica Benjamina, ki je medtem postal slaven vojskovodja. V \xc4\x8dasu, ko se Lenart in Benjamin odpravljata nazaj v domovino, se Miha posku\xc5\xa1a ma\xc5\xa1\xc4\x8devati \xc5\xa1e enkrat. Turkom, ki so ponovno napadli grad Pe\xc4\x8darskih, poka\xc5\xbee skrivni vhod, pri tem pa ga zaloti Jelica in ga ubije. Jon se kot poveljnik tur\xc5\xa1kih \xc4\x8det spet poda na roparski pohod na Slovensko. Med Turki in Slovenci, ki jih vodi vitez Pe\xc4\x8darski, se vname stra\xc5\xa1en boj, v katerem Jon pade. Ranjen je tudi Bogdan. Po podobici, ki jo nosi okrog vratu, ga Job spozna in re\xc5\xa1i smrti. Na boji\xc5\xa1\xc4\x8du vitez Pe\xc4\x8darski ponovno sre\xc4\x8da svojega sina in brata, Kri\xc5\xa1tof Kolni\xc4\x8dar pa svojega sina Lenarta. Dru\xc5\xbeina se po stra\xc5\xa1nih preizku\xc5\xa1njah spet snide.'